七夕歌
作者：杜範
朝代：宋

paragraphs: 象緯昭垂各度躔，牛女之說從何年。
博物有志張茂先，客槎親見織與牽。
坐令千載習繆傳，遂將濁欲穢清玄。
詩史實錄百世賢，亦以俚語形歌篇。
君不見昭陽夜靜玉欄邊，誰知漁陽萬騎橫戈鋋。
何如鳳簫縹緲緱山巔，舉手辭世乘雲軿。
我欲浩歌痛飲秋風前，仰視星斗奕奕紛羅駢。
安得壯士橫笛一聲吹上徹九天。